פנחס רבינוביץ

פנחס (פיליפ) רבינוביץ (באנגלית: Philip Rabinowitz; 14 באוגוסט 1926 – 21 ביולי 2006) היה מתמטיקאי שימושי ומדען מחשב אמריקאי-ישראלי. הוא נודע בעיקר בזכות עבודתו באנליזה נומרית, כולל ספריו "קורס ראשון באנליזה נומרית" עם אנתוני רלסטון ושיטות "אינטגרציה נומרית" עם פיליפ ג'יי דייוויס. חיבר מאמרים רבים על אנליזה נומרית.

ביוגרפיה
פנחס רבינוביץ נולד בשנת 1926, בן ליעקב משולם זושא ובילא רבינוביץ מחסידות מונסטריץ', וגדל בפילדלפיה. התחיל ללמוד רפואה, אך לאחר שבסוף שנת הלימודים הראשונה נמנע מלהיבחן בשבת כדי להימנע מחילול שבת עבר ללימודי מתמטיקה.
הוא קיבל תואר דוקטור בשנת 1951 על עבודה שכותרתה "Normal Coverings and Uniform Spaces", שנעשתה בהדרכת וולטר גוטשלק באוניברסיטת פנסילבניה. במהלך לימודיו שהה בשנים 1948–1949 ב-MIT, ועשה את צעדיו הראשונים בתכנות. בשנים 1951–1955 עבד במכון הלאומי לתקנים וטכנולוגיה של ארצות הברית. 

בשנת 1955 עלה לישראל, לאחר שהוזמן על ידי פרופ' חיים פקריס להיות אחראי על פיתוח התוכנה למחשב החלוצי ויצק שנבנה במכון ויצמן למדע. הוא כתב את תוכניות השירות הראשונות של ויצק, ופיתח בו ספרייה של שגרות מדעיות. בנוסף עסק בהוראת תכנות ברמות שונות. במקביל לעבודתו כפרופסור במכון ויצמן למדע לימד גם באוניברסיטה העברית בירושלים, באוניברסיטת תל אביב ובאוניברסיטת בר-אילן, ובקורס התכנות הראשון בממר"ם. בשנת 1968 הוענק לו פרס איל"א.

בשנת 1951 נשא לאישה את טרי. לאחר עלייתם לישראל התגוררו ברחובות ומאוחר יותר רכשו בית קיץ באפרת, בסמוך לבתם. פנחס רבינוביץ נפטר ב-21 ביולי 2006 והובא לקבורה בבית העלמין האזורי גוש עציון.

קישורים חיצוניים 

 
 Gautschi, W. The work of Philip Rabinowitz on numerical integration. Numerical Algorithms 9, 199–222 (1995). https://doi.org/10.1007/BF02141588

הערות שוליים

מתמטיקאים אמריקאים
מתמטיקאים ישראלים
מדעני מחשב ישראלים
מתכנתים ישראלים
סגל מכון ויצמן למדע: מתמטיקה ומדעי המחשב
חלוצי המחשוב בישראל
עולים בשנות ה-1950
ישראלים ילידי ארצות הברית
אמריקאים שנולדו ב-1926
ישראלים שנולדו ב-1926
ישראלים שנפטרו ב-2006